მონაცემთა ფორმით შეტანა

დიდი რაოდენობის მონაცემთა ექსელის ცხრილში ჩასაწერად შეიძლება Form დიალოგური ფანჯრის გამოყენება.

ამ დიალოგური ფანჯრის გამოსაძახებელი Form ღილაკი Microsoft Excel-ის „სათადარიგო ინსტრუმენტებშია“ მოთავსებული და ეკრანზე არ ჩანს. გამოვიტანოთ იგი Data პანელზე.

Form ღილაკის განთავსება Data მენიუში

სათადარიგო ღილაკის პანელზე განსათავსებლად საჭიროა ბრძანებათა ახალი ჯგუფის შექმნა პანელზე და შემდეგ ღილაკის განთავსება ამ ჯგუფში. ეს ყველაფერი ერთიანი პროცედურით ხდება:

File / Options ბრძანებით ეკრანზე გამოვიძახოთ Excel Options დიალოგური ფანჯარა და გავააქტიუროთ Customize Ribbon ჩანართი;

Customize the Ribbon ჩამონათვლის ველში დავაყენოთ Main Tabs, ხოლო მის ქვემოთ განყოფილებაში მოვნიშნოთ Data;

New Group ღილაკით შევქმნათ ბრძანებათა ახალი ჯგუფი, რომელსაც Rename ღილაკის დახმარებით დავარქვათ Forms;

Customize Ribbon ჩანართის Choose commands from ველში დავაყენოთ All commands, ხოლო მის ქვემოთ განყოფილებაში მოვნიშნოთ Form;

Add ღილაკით გადავიტანოთ Form პიქტოგრამა ჩანართის მარჯვენა ნაწილში მოთავსებულ Forms ჯგუფში;

დავხუროთ Excel Options დიალოგური ფანჯარა OK ღილაკით.

ექსელის Data პანელში დაემატება Forms ჯგუფი Form ღილაკით: .

სავარჯიშო ფორმის გამოყენებით

ხელფასის სავარჯიშოს ცხრილში წავშალოთ ჯამების დასათვლელი ბოლო სტრიქონი და ფორმის გამოყენებით დავუმატოთ ხუთი თანამშრომლის მონაცემები. მივიღებთ ასეთ სურათს:

მონაცემთა შესატანი ფორმის ფანჯარა

მონაცემების ცხრილში შესატანი ფორმა განვიხილოთ ხელფასის სავარჯიშოს მაგალითზე. დავუშვათ, ათი თანამშრომლის გარდა (როგორც ეს სავარჯიშოშია), შესავსებია კიდევ ასი თანამშრომლის მონაცემები. გავააქტიუროთ ხელფასის სავარჯიშოში შევსებული ცხრილის ნებისმიერი უჯრედი და შევასრულოთ Data / Form ბრძანება. ეკრანზე გამოჩნდება დიალოგური ფანჯარა აქტიური ფურცლის დასახელების სათაურით. ეს არის ცხრილის ფორმა.

ფორმის მარცხენა კიდეში ჩამოთვლილია ხელფასის ცხრილის სვეტების სათაურები, ხოლო მათ გასწვრივ მდებარე ველებში ჩანს შესაბამისი მნიშვნელობები. ამ ველებში შეიძლება მონაცემთა შეცვლა, გარდა ფორმულით გამოსათვლელი ან მონაცემთა დაცული ველებისა. ასეთი მონაცემების გასწვრივ (ჩვენს შემთხვევაში ეს არის ველები: „ჯამი“, „დაკავება“, „ხელზე“), როგორც ნახატიდანაც ჩანს, მონაცემის ჩაწერა შეუძლებელია.

ველების მიმდევრობა ფორმაში შეესაბამება ცხრილში მათ მიმდევრობას. იმ შემთხვევაში, თუ ფორმის ეკრანზე გამოტანამდე მოვნიშნავთ დიაპაზონს, ფორმის ფანჯარაში მხოლოდ ამ დიაპაზონის ველები და ჩანაწერები აისახება.

გულისხმობის პრინციპით ფორმაში ჩანს პირველი სტრიქონის (ცხრილის სათაურის შემდეგ) მონაცემები. ცხრილის სხვა ჩანაწერების გამოჩენა ფორმის ველებში შეიძლება ფორმაში არსებული დათვალიერების ბილიკით, აგრეთვე Find Prev (წინა ჩანაწერი) და Find Next (შემდეგი ჩანაწერი) ღილაკებით.

კლავიატურიდან შემდეგი ჩანაწერის ნახვა შეიძლება Enter კლავიშით, ხოლო წინა ჩანაწერისა – კლავიშთა Shift + Enter კომბინაციით. რაც შეეხება ერთი კონკრეტული ჩანაწერის ფარგლებში სხვადასხვა ველზე და სხვადასხვა ღილაკზე გადაადგილებას, ამისათვის Tab და Shift + Tab კლავიშები გამოიყენება.

ფორმის მარჯვენა ზედა კუთხეში აისახება მიმდინარე ჩანაწერის ნომერი და ჩანაწერების საერთო რაოდენობა. როცა ჩანაწერების რაოდენობა დიდია, მათი მოძებნის პრობლემაც დგება. ამაში გვეხმარება Criteria ღილაკი. მასზე დაწკაპუნების შემდეგ შესაბამის ველებში მიეთითება ჩანაწერის ძებნის კრიტერიუმები.

ფორმის სხვა ღილაკების დანიშნულება ასეთია:

New ღილაკი გამოიყენება ცხრილში ახალი ჩანაწერის გასაკეთებლად. ჩანაწერი მონაცემთა დიაპაზონის ბოლოში დაემატება. ფორმულიან უჯრედებზე საჭირო ფორმულა ავტომატურად გავრცელდება;

Delete ღილაკით იშლება მიმდინარე ჩანაწერი. წაშლილი ჩანაწერის აღდგენა შეუძლებელია, ამიტომ ეკრანზე გამოვა დამატებითი დიალოგური ფანჯარა, რომელიც მოითხოვს წაშლის დადასტურებას;

შეცვლილი ჩანაწერის აღდგენა შეიძლება ფორმაში სხვა ჩანაწერზე გადასვლამდე. ამისათვის უნდა დავაწკაპუნოთ Restore ღილაკზე;

Close ღილაკით დაიხურება ფორმის ფანჯარა.